
הכנסת העשרים
מושב שלישי
<פרוטוקול מס' 502>
מישיבת ועדת הכספים
יום שני, כ' בחשון התשע"ז (21 בנובמבר 2016), שעה 14:00
<סדר היום:>
<שינויים בתקציב לשנת 2016>
נכחו:

<חברי הוועדה:> 
משה גפני – היו"ר
נאוה בוקר

טלי פלוסקוב

חברי הכנסת:
ענת ברקו
מרדכי יוגב

סתיו שפיר
<מוזמנים:> 
	מנהל אגף תקציב, משרד החינוך 
	–
	משה שגיא

	משפטן-במח' יעוץ וחקיקה, משרד המשפטים 
	–
	זמר בלונדהיים

	רפרנט חינוך באג"ת, משרד האוצר 
	–
	שאול קירשנבום

	רפרנטית, משרד החקלאות, משרד האוצר 
	–
	מעיין יפה נשר

	הממונה על אגף התקציבים, משרד האוצר 
	–
	אמיר לוי


<ייעוץ משפטי:>
שגית אפיק

<מנהל/ת הוועדה:>
טמיר כהן
<רישום פרלמנטרי:>
הילה מליחי
<שינויים בתקציב לשנת 2016>
<היו"ר משה גפני:>
אני ממשיך את הדיון. מי מציג את הבקשה? בבקשה, תציג. 
<שאול קירשנבום:>
שאול קירשנבום, משרד האוצר. הפנייה נועדה להעברת סך של 523 - - -
<היו"ר משה גפני:>
לא להפריע.

<שאול קירשנבום:>
הפנייה נועדה להעביר 523 אש"ח. 15% מסכום מחויבים לשנת 2016-2015.
<היו"ר משה גפני:>
שאלות?

<סתיו שפיר (המחנה הציוני):>
כן, בוודאי. אני מסתכלת פה על כמה וכמה תקנות מהתכניות שהבאתם לפה לבדיקה. בכל אחת שנכנסתי אליה, נראה שבשנה הקודמת – אני לא יכולה לשמוע את עצמי.
<היו"ר משה גפני:>
אני מבקש לא להפריע. 

<סתיו שפיר (המחנה הציוני):>
בכל אחת מהתכניות שעברתי עליהן – עברתי בינתיים על בערך חמש או שש מתוך עשרות התכניות שיש בהן עודפים – אתם ביקשתם גם בשנה הקודמת תקציב תוספתי במהלך השנה שהתקבל בהעברה תקציבית, לעומת זאת, הביצוע נמוך בהרבה, אפילו בחלק מהמקרים מהתקציב הנתון. קח למשל את הארכת יום הלימודים – התקציב המאושר היה 678 מיליון שקלים בשנה הקודמת. על שינוייו עבר כבר ל-775 מיליון שקלים, אבל הביצוע הוא רק על 457 מיליון שקלים. תשובתך לגבי זה. בכלל במשרד החינוך יש שלושה מיליארד שקלים שמתגלגלים משנה לשנה כי הם עודפים. כסף שהיה אפשר להשתמש בו למטרות מאוד מאוד חשובות, גם בתוך מערכת החינוך וגם בכלל, ומשום מה, לא השתמשתם בו. שלושה מיליארד שקלים זה סכום אדיר של כסף, אני לא צריכה לתאר את זה. דבר נוסף, אתם ציינתם פה שיש איזושהי בעיה עם השיטה שבה האוצר מעביר את העודפים, אז אם תוכל לפרט במה מדובר. 
<היו"ר משה גפני:>
בבקשה, תשובה. משה שגיא. 

<משה שגיא:>
משה שגיא. אני רוצה להזכיר שמשרד החינוך עובד לפי שנות לימוד. שנת התקציב נפרסת על שתי שנות לימוד, והפוך, שנת לימוד על שתי שנות תקציב. כאשר אנחנו מתקצבים את חודש ספטמבר, צריכים לתקצב בשנת התקציב הקודמת גם את השני שליש של שנת התקציב הבאה. ולכן מראש, באופן מובנה, יש העברת עודפים משנה לשנה, מאחר שאני מחויב לשריין את כל הסכום של ההתחייבות כבר בספטמבר. הכסף, שלושה מיליארד, הוא לא משוחרר, הוא מנוצל במלואו. הוא מחויב, אני לא יכול להשתמש באגורה אחת מסכום מחויב. צריך להבין את זה, כל פעם חוזרים על הריטואל הזה שזה כסף מגולגל ושאפשר להשתמש בו. אי-אפשר להשתמש בו.
<סתיו שפיר (המחנה הציוני):>
אז לאיפה הוא הלך?

<משה שגיא:>
מבחינה משפטית, אי-אפשר להשתמש בכסף שהוא מחויב. הוא מחויב משפטית כלפי חוזים, כלפי התחייבויות, כלפי גורמים במערכת. צריך להבין, כל פעם חוזרים על הריטואל שהכסף מגולגל. 

<סתיו שפיר (המחנה הציוני):>
נכון, כי, משה, אם אנחנו - - -

<היו"ר משה גפני:>
סתיו, לא קיבלת רשות לשאול. תני לו לסיים.

<סתיו שפיר (המחנה הציוני):>
אני רוצה שהוא יענה על השאלה שלי.
<היו"ר משה גפני:>
הוא עונה.

<סתיו שפיר (המחנה הציוני):>
אם אנחנו שמים כסף - - - למשהו אחר, בפועל - - -
<היו"ר משה גפני:>
תסיים. בסדר, אוקיי.

<סתיו שפיר (המחנה הציוני):>
גפני, בפועל לא משתמשים - - -
<היו"ר משה גפני:>
תסיים את התשובה. יש יושב-ראש לוועדה. 

<משה שגיא:>
בגלל המבנה של שנת הלימודים והתקציב, יש פה תקציב שמתגלגל משנה לשנה בגלל התחייבויות בגין שנת הלימודים. בנוסף, בשנה שעברה היה תקציב המשכי, התקציב אושר רק בחודש נובמבר. חלק גדול מהתקציב הגיע בחודש נובמבר-דצמבר, ולכן חלק גדול מהפעילות בוצעה כהתקשרות או בהתחייבות, ונפרסה כדי השנה. זה דבר נוסף שגרם לגידול בהתחייבויות בגין שנה קודמת.
<סתיו שפיר (המחנה הציוני):>
כלומר, בפועל יש כסף שלא משתמשים בו באותה שנה על אף שהוא תוקצב. הוא נמצא בתוך הקופה - - -

<היו"ר משה גפני:>
הוא לא אמר את זה. 

<משה שגיא:>
לא אמרתי את זה. 

<סתיו שפיר (המחנה הציוני):>
לזה אני מתכוונת בגלגול של - - -
<משה שגיא:>
אני לא אמרתי את זה. 

<היו"ר משה גפני:>
הוא לא אמר את זה, סתיו. אני שמעתי.

<סתיו שפיר (המחנה הציוני):>
הוא לא ענה לי.
<משה שגיא:>
עצם זה שהתקציב נמצא כל שנה – שאת אומרת שהוא מתגלגל משנה לשנה – זה אומר שאני מתחייב בתחילת שנת הלימודים לכל שנת הלימודים. אם  תהיה פרוצדורה אחרת, שאני לא אצטרך לשריין את הכסף בגין ינואר-אוגוסט לשנה הבאה על-פי מזומנים, זה יכול להיחסך. אבל אם זה יהיה הרשאות או צורה אחרת של התחייבות אחרת, זה יכול למנוע את העודפים. אבל כל עוד שאין פרוצדורה אחרת - - -
<סתיו שפיר (המחנה הציוני):>
כלומר, גם בתכנון התקציבי של 17'-18' זה עובד בצורה כזו?
<משה שגיא:>
לצערי, בגלל העיכוב בפניות התקציביות השנה, לדעתי, גם ב-16' יהיה היקף עודפים שלא יקטן, למרות שהרצון הגדול שלי היה שזה יקטן. אבל אתם לא מאפשרים לי את זה. 
<היו"ר משה גפני:>
תודה רבה. 

<סתיו שפיר (המחנה הציוני):>
רגע, שאלה נוספת לגבי החשבונות.

<היו"ר משה גפני:>
בקשה מספר 20-002 – מי בעד אישור הבקשה?
<סתיו שפיר (המחנה הציוני):>
לא, לא, סליחה, גפני. גפני, יש לי שאלה נוספת בעניין הזה. הם כתבו פה שיש כל מיני התקשרויות עם גופים חיצוניים. הם לא פרסמו את ההתקשרויות עצמן. אנחנו כרגע יצאנו מישיבה בוועדת שקיפות שבה הסתבר לנו שמשרד החינוך עשה הרבה יותר התקשרויות ממה שהוא דיווח עליהן בדיווח של ההתקשרויות שהוא מחויב עליו לפי חוק. אז אני רוצה לשאול אם גם פה יש התקשרויות כאלה שהן לא מדווחות, כפי שאתם מחויבים לעשות במערכת. ומהי הרשימה של הגופים שאתם אתם מתקשרים?
<משה שגיא:>
קודם כל, הרישום של ההתחייבויות מופיע באתר של החשב הכללי. חשב המשרד מחויב לפרסם את כל ההתחייבויות ואת כל ההתקשרויות, ואני יודע שזה מפורסם באתר הזה. אני לא יודע על איזו התקשרות ספציפית - - -
<סתיו שפיר (המחנה הציוני):>
אני אומרת לך שכרגע חשפנו פער של 400 - - -
<היו"ר משה גפני:>
סתיו, את רוצה לשבת עד הערב?

<סתיו שפיר (המחנה הציוני):>
אם זה מה שצריך.

<היו"ר משה גפני:>
לא, לא, אני לא מסכים לזה יותר. תענה, ואני מצביע.
<משה שגיא:>
זה במגרש של החשב הכללי, זה לא במגרש של המשרד.

<סתיו שפיר (המחנה הציוני):>
מהי רשימת ההתקשרויות שפה - - -
<היו"ר משה גפני:>
בקשה מספר 20-002, מי בעד אישור הבקשה – ירים את ידו.
<סתיו שפיר (המחנה הציוני):>
גפני, תבקש ממנו להעביר את הרשימה הזאת.

<היו"ר משה גפני:>
מי נגד?

<סתיו שפיר (המחנה הציוני):>
אני נגד ורביזיה.

<היו"ר משה גפני:>
מי נמנע?

הצבעה

בעד אישור הבקשה – 5
נגד – 1
נמנעים – אין
הבקשה נתקבלה. 
<היו"ר משה גפני:>
הבקשה אושרה. בעוד חצי שעה אני מבקש לעשות רביזיה. 

<סתיו שפיר (המחנה הציוני):>
גפני, תבקש ממנו את רשימת ההתקשרויות.

<היו"ר משה גפני:>
עם כל הכבוד, את מגיעה מוועדת השקיפות, ואת רוצה שאני אהיה סניף של ועדת השקיפות? 

<סתיו שפיר (המחנה הציוני):>
חס וחלילה. אם כבר, אנחנו סניף שלך.

<היו"ר משה גפני:>
הרי מה הטענה שלהם? הטענה שלהם שאנחנו מעכבים להם כל הזמן כסף. ב-15:55 בקשה לרביזיה. הישיבה נעולה.  

<הישיבה ננעלה בשעה 14:45.>

